Document ID: 32010D0433

ΑΠΌΦΑΣΗ ΤΗΣ ΕΠΙΤΡΟΠΉΣ
της 5ης Αυγούστου 2010
για την τροποποίηση της απόφασης 2004/558/ΕΚ για την εφαρμογή της οδηγίας 64/432/ΕΟΚ του Συμβουλίου σχετικά με συμπληρωματικές εγγυήσεις για το εντός της Ένωσης εμπόριο βοοειδών όσον αφορά τη λοιμώδη ρινοτραχειίτιδα των βοοειδών
[κοινοποιηθείσα υπό τον αριθμό Ε(2010) 5352]
(Κείμενο που παρουσιάζει ενδιαφέρον για τον ΕΟΧ)
(2010/433/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), και ιδίως τα άρθρα 9 παράγραφος 2 και 10 παράγραφος 2,
Εκτιμώντας τα ακόλουθα:
(1)
Ως λοιμώδης ρινοτραχειίτιδα των βοοειδών περιγράφονται τα πλέον χαρακτηριστικά κλινικά σημεία της μόλυνσης από τον ερπητοϊό των βοοειδών τύπου 1 (BHV1). Επειδή πολλές μολύνσεις από αυτόν τον ιό ακολουθούν ασυμπτωματική πορεία, τα μέτρα ελέγχου πρέπει να αποβλέπουν στην εκρίζωση της μόλυνσης και όχι στην καταστολή των συμπτωμάτων.
(2)
Στο παράρτημα E (II) της οδηγίας 64/432/ΕΟΚ, η «λοιμώδης ρινοτραχειίτιδα των βοοειδών» καταγράφεται μεταξύ των νόσων για τις οποίες μπορούν να εγκριθούν εθνικά προγράμματα ελέγχου και να ζητηθούν συμπληρωματικές εγγυήσεις.
(3)
Η απόφαση 2004/558/ΕΚ της Επιτροπής, της 15ης Ιουλίου 2004, για την εφαρμογή της οδηγίας 64/432/ΕΟΚ του Συμβουλίου σχετικά με συμπληρωματικές εγγυήσεις για το ενδοκοινοτικό εμπόριο βοοειδών όσον αφορά τη λοιμώδη ρινοτραχειίτιδα των βοοειδών και την έγκριση προγραμμάτων εκρίζωσης που υπέβαλαν ορισμένα κράτη μέλη (2) αναφέρει στο παράρτημα Ι τα κράτη μέλη ή τα μέρη αυτών τα οποία εφαρμόζουν πρόγραμμα εκρίζωσης του ερπητοϊού BHV1 και στο παράρτημα ΙΙ εκείνα τα οποία έχουν ήδη επιτύχει την εξάλειψη της νόσου αυτής. Στο παράρτημα ΙΙΙ της εν λόγω απόφασης καθορίζονται τα κριτήρια σύμφωνα με τα οποία μια εκμετάλλευση μπορεί να θεωρηθεί απαλλαγμένη από τον ιό BHV1.
(4)
Με σκοπό να αποφευχθεί η μετάδοση του ιού BHV1 σε εκμεταλλεύσεις απαλλαγμένες από τον ιό BHV1, η απόφαση προβλέπει, σε περίπτωση μετακίνησης βοοειδών από περιοχή χωρίς καθεστώς BHV1 ή από περιοχή που περιλαμβάνεται στο παράρτημα Ι σε εκμετάλλευση η οποία βρίσκεται σε περιοχή που περιλαμβάνεται στο παράρτημα ΙΙ, τη διενέργεια δοκιμής για την παρουσία αντισωμάτων στον ιό BHV1 σε δείγματα τα οποία λαμβάνονται κατά τη διάρκεια της περιόδου απομόνωσης των τριάντα ημερών που προηγείται της μετακίνησης, με αρνητικό αποτέλεσμα.
(5)
Με βάση την τρέχουσα εμπειρία από την εφαρμογή των εγκεκριμένων προγραμμάτων για την εκρίζωση της μόλυνσης από τον ιό BHV1, η απευθείας μετακίνηση βοοειδών από εκμεταλλεύσεις απαλλαγμένες από τον BHV1 προς κλειστές μονάδες πάχυνσης που βρίσκονται σε κράτη μέλη ή σε μέρη αυτών τα οποία είναι απαλλαγμένα από τον ιό BHV1 είναι δυνατόν να επιτρέπεται, υπό την προϋπόθεση ότι εφαρμόζεται ένα σύστημα διοχέτευσης με το οποίο οι αρμόδιες αρχές του τόπου στον οποίο βρίσκεται η μονάδα πάχυνσης εξασφαλίζουν τη διενέργεια πρόσθετων δοκιμών κατά την άφιξη και την απομάκρυνση των ζώων μόνο για το σφαγείο.
(6)
Προς το παρόν, όλες οι περιφέρειες της Γερμανίας εκτός από τις διοικητικές μονάδες Regierungsbezirke Oberpfalz και Oberfranken του ομοσπονδιακού κρατιδίου της Βαυαρίας συγκαταλέγονται στο παράρτημα Ι της απόφασης 2004/558/ΕΚ.
(7)
Η Γερμανία έχει πλέον υποβάλει στοιχεία με τα οποία τεκμηριώνει την αίτησή της για να αναγνωριστούν οι διοικητικές μονάδες Regierungsbezirke Mittelfranken και Unterfranken του ομοσπονδιακού κρατιδίου της Βαυαρίας ως απαλλαγμένες από τον ιό BHV1 και έχει καταθέσει τους κανόνες για τις εθνικές μετακινήσεις των βοοειδών τόσο στο εσωτερικό όσο και προς το μέρος αυτό της επικράτειάς της. Ως εκ τούτου, η Γερμανία έχει ζητήσει η εφαρμογή των συμπληρωματικών εγγυήσεων, σύμφωνα με το άρθρο 10 της οδηγίας 64/432/ΕΟΚ, να επεκταθούν και στις διοικητικές αυτές μονάδες του ομοσπονδιακού κρατιδίου της Βαυαρίας.
(8)
Αφού αξιολογήθηκε η αίτηση που υπέβαλε η Γερμανία, κρίνεται σκόπιμο οι δύο αυτές απαλλαγμένες από τον ιό BHV1 διοικητικές μονάδες της Γερμανίας να μην συγκαταλέγονται πλέον στο παράρτημα Ι, αλλά να περιληφθούν στο παράρτημα ΙΙ της απόφασης 2004/558/ΕΚ και να επεκταθεί η εφαρμογή των συμπληρωματικών εγγυήσεων, που έχουν θεσπιστεί σύμφωνα με το άρθρο 10 της οδηγίας 64/432/ΕΟΚ, σε αυτές.
(9)
Συνεπώς, η απόφαση 2004/558/ΕΚ πρέπει να τροποποιηθεί αναλόγως.
(10)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2004/558/ΕΚ τροποποιείται ως εξής:
1.
Το άρθρο 2 παράγραφος 2 στοιχείο β) σημείο ii) αντικαθίσταται από το ακόλουθο κείμενο:
«ii)
μεταφέρονται χωρίς να έρχονται σε επαφή με ζώα χαμηλότερης υγειονομικής κατάστασης σε εκμετάλλευση με άγνωστο καθεστώς όσον αφορά τον ιό BHV1 στο κράτος μέλος προορισμού που καταγράφεται στο παράρτημα Ι, όπου σύμφωνα με το εγκεκριμένο εθνικό πρόγραμμα εκρίζωσης όλα τα ζώα παχύνονται σε κλειστό χώρο, από τον οποίο μπορούν να μεταφερθούν μόνον στο σφαγείο·».
2.
Το άρθρο 3 τροποποιείται ως εξής:
α)
Στην παράγραφο 3 το στοιχείο β) αντικαθίσταται ως εξής:
«β)
ύστερα από τη δεύτερη περίπτωση: “Άρθρο 3 παράγραφος … στοιχείο … της απόφασης 2004/558/ΕΚ της Επιτροπής.”»·
β)
προστίθενται οι ακόλουθες παράγραφοι:
«4. Κατά παρέκκλιση από την παράγραφο 1 στοιχείο α) και στοιχείο β), η αρμόδια αρχή στο κράτος μέλος προορισμού μπορεί να επιτρέπει την εισαγωγή βοοειδών με σκοπό την παραγωγή κρέατος σε εκμετάλλευση απαλλαγμένη από τον ιό BHV1, όπως ορίζεται στο παράρτημα ΙΙΙ (“Εκμετάλλευση απαλλαγμένη από BHV1”) η οποία βρίσκεται σε περιοχή του εν λόγω κράτους μέλους που περιλαμβάνεται στο παράρτημα ΙΙ υπό τις ακόλουθες προϋποθέσεις:
α)
τα ζώα πρέπει να μην έχουν εμβολιαστεί κατά του ιού BHV1, να κατάγονται από απαλλαγμένες από τον ιό BHV1 εκμεταλλεύσεις και να έχουν παραμείνει σε αυτές από τη γέννησή τους και έπειτα·
β)
τα ζώα μεταφέρονται χωρίς να έρχονται σε επαφή με ζώα χαμηλότερης υγειονομικής κατάστασης·
γ)
επί 30 τουλάχιστον ημέρες αμέσως πριν από την αποστολή ή από τη γέννησή τους, εάν τα ζώα είναι ηλικίας μικρότερης των 30 ημερών, τα ζώα παραμένουν στην εκμετάλλευση καταγωγής ή σε εγκεκριμένη από την αρμόδια αρχή εγκατάσταση απομόνωσης, που βρίσκεται σε κράτος μέλος στο οποίο η λοιμώδης ρινοτραχειίτιδα των βοοειδών αποτελεί νόσο υποχρεωτικής δήλωσης και στο οποίο σε ακτίνα 5 km γύρω από την εκμετάλλευση ή την εγκατάσταση απομόνωσης δεν υπήρξε κλινική ή παθολογική απόδειξη μόλυνσης από τον ιό BHV1 κατά τις τελευταίες 30 ημέρες·
δ)
τα ζώα έχουν υποβληθεί με αρνητικό αποτέλεσμα είτε σε ορολογική δοκιμή για αντισώματα κατά της γλυκοπρωτεΐνης gE του ιού BHV1, στην περίπτωση ζώων που κατάγονται από εμβολιασμένο κατά του ιού BHV1 κοπάδι, είτε σε όλες τις άλλες περιπτώσεις σε ορολογική δοκιμή για αντισώματα κατά ολόκληρου του ιού BHV1 που διενεργήθηκε σε δείγμα αίματος το οποίο ελήφθη σε διάστημα επτά ημερών πριν από την αποστολή από την εκμετάλλευση που αναφέρεται στο σημείο γ)·
ε)
στην απαλλαγμένη από τον ιό BHV1 εκμετάλλευση προορισμού όλα τα ζώα παχύνονται σε κλειστό χώρο και εξέρχονται μόνο για να μεταφερθούν στο σφαγείο·
στ)
τα ζώα που αναφέρονται στο στοιχείο δ) υπόκεινται σε ορολογική δοκιμή για αντισώματα κατά της γλυκοπρωτεΐνης gE του ιού BHV1 ή ολόκληρου του ιού BHV1 που διενεργείται σε δείγμα αίματος το οποίο λαμβάνεται σε διάστημα 21 έως 28 ημερών από την άφιξή τους στην εκμετάλλευση που αναφέρεται στο στοιχείο ε):
i)
είτε με αρνητικό αποτέλεσμα και στις δύο περιπτώσεις· είτε
ii)
το καθεστώς απαλλαγής από τον ιό BHV1 μιας εκμετάλλευσης έχει ανακληθεί έως ότου τα μολυσμένα ζώα σφαγιαστούν σε διάστημα μικρότερο των 45 ημερών από την άφιξή τους στην εκμετάλλευση, και
-
είτε τα ζώα που βρίσκονται σε άμεση επαφή με τα μολυσμένα ζώα αντέδρασαν αρνητικά σε δοκιμή για αντισώματα κατά της γλυκοπρωτεΐνης gE του ιού BHV1 ή ολόκληρου του ιού BHV1 που διενεργήθηκε σε δείγμα αίματος το οποίο ελήφθη τουλάχιστον 28 ημέρες μετά την απομάκρυνση των μολυσμένων ζώων, είτε
-
τα ζώα που βρίσκονται στον ίδιο χώρο με τα μολυσμένα ζώα αντέδρασαν αρνητικά σε δοκιμή για αντισώματα κατά ολόκληρου του ιού BHV1 που διενεργήθηκε σε δείγμα αίματος το οποίο ελήφθη τουλάχιστον 28 ημέρες μετά την απομάκρυνση των μολυσμένων ζώων, είτε
-
τα ζώα που παραμένουν στην εκμετάλλευση αντέδρασαν αρνητικά σε δοκιμή για αντισώματα κατά ολόκληρου του ιού BHV1 που διενεργήθηκε σε δείγμα αίματος το οποίο ελήφθη τουλάχιστον 28 ημέρες μετά την απομάκρυνση των μολυσμένων ζώων, είτε
-
το καθεστώς απαλλαγής από τον ιό BHV1 έχει αποκατασταθεί σύμφωνα με την παράγραφο 4 του παραρτήματος III.
5. Το κράτος μέλος προορισμού που αναφέρεται στην παράγραφο 4 κοινοποιεί στην Επιτροπή και στα άλλα κράτη μέλη τις περιφέρειες που περιλαμβάνονται στο παράρτημα ΙΙ και στις οποίες πρόκειται να εφαρμοστούν οι διατάξεις της παραγράφου 4, καθώς και την ημερομηνία της προβλεπόμενης εφαρμογής.».
3.
Το παράρτημα I αντικαθίσταται από το κείμενο του παραρτήματος Ι της παρούσας απόφασης.
4.
Το παράρτημα ΙΙ αντικαθίσταται από το κείμενο του παραρτήματος ΙΙ της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 5 Αυγούστου 2010.

Labels: 8
3
6